Den gængse forestilling om, at danskerne i hobetal forlader provinsen for at slå sig ned på den københavnske stenbro er forkert. I hvert fald hvis man ser på tallene for til og fraflytning til Københavns Kommune.

I 2015 oplevede Københavns Kommune for første gang i flere år en nettofraflytning – altså var der flere, der flyttede fra byen, end der flyttede til. Helt præcist var der 69 flere personer, der flyttede ud, end der flyttede ind. Året før var der 764 flere, der flyttede ind end ud. Sidste gang Københavns Kommune oplevede nettofraflytning var i 2001 og et par år frem.

Forklaringen på den negative tilflytning er ifølge professor Hans Skifter Andersen fra Statens Byggeforskningsinstitut ved Aalborg Universitet, at tilflytningen til hovedstaden traditionelt hænger sammen med konjunkturerne. Og det er primært børnefamilierne, der driver udviklingen.